## Uredba o naknadama koje se priznaju u materijalne troškove korisnicima kojima se sredstva za rad osiguravaju u državnom proračunu

### NN 37/1992 (23.6.1992.), Uredba o naknadama koje se priznaju u materijalne troškove korisnicima kojima se sredstva za rad osiguravaju u državnom proračunu

# VLADA REPUBLIKE HRVATSKE

Na temelju članka 403. Zakona o upravi ("Narodne novine",
broj 16/78, 50/78, 29/85, 48/85, 41/90, 47/90 i 53A/91), a u svezi članka
17. i 39. Zakona o izvršenju Državnog proračuna Republike Hrvatske za 1992.
godinn ("Narodne novine", broj 18/92 i 33/92), Vlada Republike
Hrvatske na sjednici održanoj 19. lipnja 1992. godine, donijela je

## UREDBU

### o naknadama koje se priznaju u materijalne troškove korisnicima kojima se sredstva za rad osiguravaju u državnom proračunu

Članak 1.

Korisnicima sredstava Državnog proračuna Republike Hrvatske za 1992.
godinu kojima se sredstva za rad osiguravaju tim proračunom u materijalne
troškove priznaje se isplata naknade troškova prehrane za vrijeme posla
i naknade-troškova prijevoza na posao i s posla zaposlenim djelatnicima
i dužnosnicima (u daljnjem tekstu: zaposleni).

Naknade iz prethodnog stavka ostvaruju zaposleni u visini i pod uvjetima
utvrđenim ovom uredbom.

Dužnosnicima se prema ovoj uredbi smatraju osobe koje bira ili imenuje
Sabor Republike Hrvatske, imenuje predsjednik Republike Hrvatske, Vlada
Republike Hrvatske i Ustavni sud Republihe Hrvatske.

Članak 2.

Naknada troškova prehrane utvrđuje se u visini 25% prosječne mjesečne
plaće isplaćene po radniku u gospodarstvu Republike Hrvatske za prethodna
tri mjeseca koja je objavljena u "Narodnim novinama".

Na naknadu nemaju pravo zaposleni za vrijeme godišnjeg odmora, odsutni
s posla s pravom na naknadu plaće (zbog bolovanja ili drugih opravdanih
izostanaka) ili službenog putovanja za koje im pripada dnevnica.

Na naknadu imaju pravo i zaposleni s najmanje polovinom radnog vremena,
kao i učenici i studenti na radnoj i praktičnoj obuci.

Naknada zaposlenima pripada za dane provedene na poslu u redovnom radnom
vremenu, a isplaćuje se mjesečno unatrag u novčanoj svoti određenoj ovom
uredbom.

Članak 3.

Naknada troškova prijevoza na posao i s posla utvrđuje se prema stvarnim
troškovima prijevoza sredstvima javnog prometa.

Naknada pripada zaposlenima za dolazak na posao i odlazak s posla za
udaljenost do mjesta posla preko dvije stanice u gradskom prijevozu, a
ostvaruje se iz sredstava korisnika državnog proračuna kupnjom mjesečne
radničke iskaznice kod javnog poduzeća koje obavlja gradski prijevoz.

Zaposleni kad koristi dio godišnjeg odmora ima pravo na karnet kartu
u mjesecu prema broju radnih dana koje je odradio u tom mjesecu.

Članak 4.

Zaposlenima koji za dolazak na posao i odlazak s posla koriste prijevoz
međumjesnog javnog prometa priznaje se naknada u visini cijene mjesečne
odnosno pojedinačne karte ako za takav prijevoz nema mjesečne karte i potvrde
o cijeni kupljene karte.

Ako zaposleni sa stanice međumjesnog javnog prometa moraju koristiti
i gradski prijevoz pripada im i naknada za taj prijevoz utvrđena člankom
3. ove uredbe.

Iznimno, zaposlenima koji nemaju mogućnost korištenja međumjesnog javnog
prometa (jer nije organiziran ili ga zbog prirode posla kojeg obavljaju
ili trajanja radnog vremena ne mogu koristiti) priznaju se troškovi prijevoza
u međumjesnom javnom prometu za odgovarajuću udaljenost prema potvrdi javnog
prijevoznika pod uvjetom iz stavka 1. ovoga članka.

Članak 5.

Korisnici državnog proračuna dostavljaju Ministarstvu financija Republike
Hrvatske mjesečno izvješće o pravu zaposlenih na naknade iz ove uredbe
do petog u mjesecu za prethodni mjesec.

Korisnik državnog proračuna utvrđuje pravo zaposlenih na naknadu troškova
prehrane za vrijeme posla prema evidenciji o prisustvu zaposlenih na poslu.

Korisnik državnog proračuna utvrđuje pravo zaposlenih na naknadu troškova
prijevoza za dolazak i odlazak s posla prema adresi stanovanja zaposlenih
iz osobne iskaznice ili prijave o promjeni adrese.

Članak 6.

Iznimno troškovi prijevoza za lipanj 1992. godine isplatit će se u gotovini
u visini cijene mjesečne karte ili pojedinačne karte prema kriterijima
iz stavka 2. članka 3. ove uredbe.

Članak 7.

Ova uredba stupa na snagu danom objave u "Narodnim novinama",
a primjenjuje se od 1. lipnja 1992 godine.

Klasa: 121-01/92-01/01

Urbroj: 5030104-92-2

Zagreb, 19. lipnja 1992.

Predsjednik

**dr. Franjo Gregurić, v. r.**

Uredba, NN 37/1992-939